REGULAMENTUL (UE) 2022/1321 AL COMISIEI

din 25 iulie 2022

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru ionul de fluor, oxifluorfen, piroxsulam, chinmerac și fluorura de sulfuril din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Pentru ionul de fluor, oxifluorfen, piroxsulam, chinmerac și fluorura de sulfuril au fost stabilite limite maxime de reziduuri (LMR-uri) în partea A din anexa III la Regulamentul (CE) nr. 396/2005.

(2) Pentru oxifluorfen, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (2). Autoritatea a recomandat reducerea LMR-urilor pentru fructe citrice, fructe nucifere, fructe sămânțoase, fructe sâmburoase, struguri, măsline de masă, kaki, granate/rodii, ceapă, varză cu căpățână și semințe de floarea-soarelui. Pentru alte produse, Autoritatea a recomandat menținerea LMR-urilor existente. Deoarece nu există riscuri pentru consumatori, LMR-urile trebuie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate.

(3) Pentru piroxsulam, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (3). Autoritatea a recomandat menținerea LMR-urilor existente la limita specifică de cuantificare (LOQ) sau la LMR implicită. Pentru anumite produse, limitele de cuantificare specifice necesită adaptări la valori mai ridicate, având în vedere fezabilitatea analitică. Aceste LOQ-uri trebuie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate.

(4) Pentru chinmerac, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Autoritatea a propus modificarea definiției reziduurilor pentru produsele vegetale și miere în sumă de chinmerac și metaboliții săi BH 518-2 și BH 518-4, exprimată în chinmerac. Ea a recomandat reducerea LMR-urilor pentru sfeclă de zahăr, mușchi (porcine, bovine, ovine, caprine, ecvidee, păsări de curte), grăsime (porcine, bovine, ovine, caprine, ecvidee, păsări de curte), ficat (porcine, păsări de curte), rinichi de porcine, lapte (bovine, ovine, caprine, cai) și ouă de păsări. Pentru alte produse, autoritatea a recomandat creșterea sau menținerea LMR-urilor existente. Deoarece nu există riscuri pentru consumatori, respectivele LMR-uri trebuie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Autoritatea a concluzionat că, în ceea ce privește LMR-urile pentru ficatul și rinichii de rumegătoare și de ecvidee, anumite informații nu sunt disponibile și este necesară o analiză suplimentară din partea responsabililor cu gestionarea riscurilor. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(5) Pentru fluorura de sulfuril, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (5). Autoritatea a propus menținerea cu titlu provizoriu a celor două definiții existente ale reziduurilor (fluorură de sulfuril și ion de fluor), având în vedere că sunt necesare date suplimentare pentru a le confirma. Autoritatea a concluzionat, de asemenea, că, în ceea ce privește LMR-urile pentru fluorura de sulfuril și ionul de fluor pentru toate produsele enumerate în anexa I la Regulamentul (CE) nr. 396/2005, anumite informații nu sunt disponibile și este necesară o analiză suplimentară din partea responsabililor cu gestionarea riscurilor. Ținând seama de datele de monitorizare suplimentare furnizate de operatorii din sectorul alimentar, deoarece nu există niciun risc pentru consumatori, LMR-urile pentru ionul de fluor pentru infuzii, măceșe, boabe de soc și „busuioc și flori comestibile” trebuie stabilite la nivelul existent în anexa II la Regulamentul (CE) nr. 396/2005. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(6) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), este necesar ca LMR-urile să fie stabilite la LOQ specifică sau să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(7) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de cuantificare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite de cuantificare specifice.

(8) Pe baza avizelor motivate ale autorității și ținând seama de factorii relevanți pentru subiectul în cauză, modificările respective ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(9) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(10) Prin urmare, Regulamentul (CE) nr. 396/2005 trebuie modificat în consecință.

(11) Pentru a permite comercializarea, prelucrarea și consumul produselor în condiții normale, prezentul regulament trebuie să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel ridicat al protecției consumatorilor.

(12) Înainte ca LMR-urile modificate să devină aplicabile, trebuie acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost obținute sau importate în Uniune înainte de 21 februarie 2023.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 21 februarie 2023.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 25 iulie 2022. Pentru Comisie Președinta Ursula VON DER LEYEN

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară, Reasoned opinion on the review of the existing maximum residue levels for oxyfluorfen according to Article 12 of Regulation (EC) No 396/2005 [Aviz motivat privind revizuirea limitelor maxime existente de reziduuri pentru oxifluorfen în conformitate cu articolul 12 din Regulamentul (CE) nr. 396/2005]. EFSA Journal 2020;18(10):6269.

(3) Autoritatea Europeană pentru Siguranța Alimentară, Reasoned opinion on the review of the existing maximum residue levels for pyroxsulam according to Article 12 of Regulation (EC) No 396/2005 [Aviz motivat privind revizuirea limitelor maxime de reziduuri existente pentru piroxsulam în conformitate cu articolul 12 din Regulamentul (CE) nr. 396/2005]. EFSA Journal 2020;18(10):6260.

(4) Autoritatea Europeană pentru Siguranța Alimentară, Reasoned opinion on the review of the existing maximum residue levels for quinmerac according to Article 12 of Regulation (EC) No 396/2005 [Aviz motivat privind revizuirea limitelor maxime de reziduuri existente pentru chinmerac în conformitate cu articolul 12 din Regulamentul (CE) nr. 396/2005]. EFSA Journal 2020;18(10):6257.

(5) Autoritatea Europeană pentru Siguranța Alimentară, Reasoned opinion on the review of the existing maximum residue levels for sulfuryl fluoride according to Article 12 of Regulation (EC) No 396/2005 [Aviz motivat privind revizuirea limitelor maxime de reziduuri existente pentru fluorura de sulfuril în conformitate cu articolul 12 din Regulamentul (CE) nr. 396/2005]. EFSA Journal 2021;19(1):6390.